               30.4.2021

               HR

               Službeni list Europske unije

               C 158/23

      P8_TA(2019)0392
      Izrada ili izmjena naslova rezolucije podnesene radi zaključenja rasprave (tumačenje članka 149.a, stavka 2. Poslovnika)
      Odluka Europskog parlamenta od 17. travnja 2019. o izradi ili izmjeni naslova rezolucije podnesene kako bi se zaključila rasprava (tumačenje članka 149.a, stavka 2. Poslovnika) (2019/2020(REG))
      (2021/C 158/06)

         Europski parlament,

                  —

                  uzimajući u obzir pismo predsjednice Odbora za ustavna pitanja od 3. travnja 2019.,

                  —

                  uzimajući u obzir članak 226. Poslovnika,

                  1.

                  odlučuje dodati sljedeće tumačenje članku 149. a stavku 2. Poslovnika:

         „Sastavljanje amandmana na naslov rezolucije koja je podnesena radi zaključenja rasprave na temelju članaka 123, 128 ili 135, ne predstavlja izmjenu dnevnog reda, pod uvjetom da naslov ostane u okviru predmeta o kojem se raspravlja.”

                  2.

                  nalaže svojem predsjedniku da ovu Odluku proslijedi Vijeću i Komisiji radi obavijesti.


               30.4.2021

               HR

               Službeni list Europske unije

               C 158/24

      P8_TA(2019)0393
      Politička izjava o osnivanju kluba zastupnika (tumačenje članka 32. stavka 5., prvog podstavka, druge alineje Poslovnika)
      Odluka Europskog parlamenta od 17. travnja 2019. o političkoj izjavi o osnivanju kluba zastupnika (tumačenje članka 32. stavka 5., prvog podstavka, druge alineje Poslovnika) (2019/2019(REG))
      (2021/C 158/07)

         Europski parlament,

                  —

                  uzimajući u obzir pismo predsjednice Odbora za ustavna pitanja od 3. travnja 2019.,

                  —

                  uzimajući u obzir članak 226. Poslovnika,

                  1.

                  odlučuje dodati sljedeće tumačenje članku 32., stavku 5., prvom podstavku, drugoj alineji Poslovnika:

         „U političkoj izjavi kluba zastupnika utvrđuju se vrijednosti za koje se klub zastupnika zalaže i glavni politički ciljevi koje njegovi članovi namjeravaju zajedno ostvarivati u okviru obnašanja svojega mandata. U izjavi se opisuje zajednička politička orijentacija kluba zastupnika, na konkretan, karakterističan i autentičan način.”

                  2.

                  nalaže svojem predsjedniku da ovu Odluku proslijedi Vijeću i Komisiji radi obavijesti.


               30.4.2021

               HR

               Službeni list Europske unije

               C 158/49

      P8_TA(2019)0364
      Predloženo imenovanje člana Revizorskog suda – Viorel Ştefan
      Odluka Europskog parlamenta od 16. travnja 2019. o predloženom imenovanju Viorela Ştefana za člana Revizorskog suda (C8-0049/2019 – 2019/0802(NLE))
      (Savjetovanje)
      (2021/C 158/13)

         Europski parlament,

                  —

                  uzimajući u obzir članak 286. stavak 2. Ugovora o funkcioniranju Europske unije u skladu s kojim se Vijeće savjetovalo s Parlamentom (C8-0049/2019),

                  —

                  uzimajući u obzir članak 121. Poslovnika,

                  —

                  uzimajući u obzir izvješće Odbora za proračunski nadzor (A8-0194/2019),

                  A.

                  budući da se Vijeće pismom od 14. veljače 2019. savjetovalo s Europskim parlamentom u vezi s imenovanjem Viorela Ştefana na funkciju člana Revizorskog suda;

                  B.

                  budući da je Odbor za proračunski nadzor ocijenio kvalifikacije predloženog kandidata, posebno u smislu uvjeta navedenih u članku 286. stavku 1. Ugovora o funkcioniranju Europske unije;

                  C.

                  budući da je na sastanku od 8. travnja 2019. Odbor za proračunski nadzor održao saslušanje kandidata Vijeća za članstvo u Revizorskom sudu;

                  1.

                  daje negativno mišljenje o prijedlogu Vijeća da se Viorela Ştefana imenuje članom Revizorskog suda;

                  2.

                  nalaže svojem predsjedniku da ovu Odluku proslijedi Vijeću i, radi obavijesti, Revizorskom sudu te drugim institucijama Europske unije i revizijskim institucijama država članica.


title: ODLUKA KOMISIJE (EU) …/… o pristojbama koje se Agenciji Europske unije za suradnju energetskih regulatora plaćaju za prikupljanje, rukovanje, obradu i analizu informacija koje se prijavljuju na temelju Uredbe (EU) br. 1227/2011 Europskog parlamenta i Vijeća

text:
               ODLUKA KOMISIJE (EU) …/…

               оd 17.12.2020.

               o pristojbama koje se Agenciji Europske unije za suradnju energetskih regulatora plaćaju za prikupljanje, rukovanje, obradu i analizu informacija koje se prijavljuju na temelju Uredbe (EU) br. 1227/2011 Europskog parlamenta i Vijeća

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2019/942 Europskog parlamenta i Vijeća od 5. lipnja 2019. o osnivanju Agencije Europske unije za suradnju energetskih regulatora
                  1
               , a posebno njezin članak 32. stavak 2.,

               budući da:

               (1)Za otvoreno i pošteno tržišno natjecanje na unutarnjim tržištima električne energije i plina te za osiguranje jednakih uvjeta za sudionike na tržištu potrebni su cjelovitost i transparentnost veleprodajnih tržišta energije. Uredbom (EU) br. 1227/2011 Europskog parlamenta i Vijeća
                  2
                uspostavlja se sveobuhvatan okvir za postizanje tog cilja.

               (2)Uredbom (EU) br. 1227/2011 Agenciju Europske unije za suradnju energetskih regulatora, dalje u tekstu „Agencija”, obvezuje se na praćenje veleprodajnih tržišta energije kako bi, u bliskoj suradnji s nacionalnim regulatornim tijelima i drugim nacionalnim tijelima, osigurala njihov učinkovit nadzor. Člankom 32. stavkom 1. točkom (b) Uredbe (EU) 2019/942 uvedene su pristojbe kako bi se poboljšalo financiranje Agencije i pokrili troškovi koji se odnose na tu funkciju praćenja i nadzora. Zahvaljujući većim dostupnim financijskim sredstvima Agencija bi trebala moći poboljšati i kvalitetu usluga koje pruža subjektima koji dostavljaju podatke i, ako je primjenjivo, općenito sudionicima na tržištu.

               (3)Zakonodavac je člankom 32. Uredbe (EU) 2019/942 utvrdio opseg i osnovna načela sustava pristojbi te Komisiji nalaže da utvrdi pristojbe i način na koji se one trebaju platiti.

               (4)U skladu s člankom 32. stavkom 2. Uredbe (EU) 2019/942 provedeno je javno savjetovanje te savjetovanje s Upravnim odborom Agencije i Odborom regulatora. Uz javno savjetovanje održana je i radionica s dionicima na koju su pozvani svi subjekti na koje bi se sustav pristojbi trenutačno mogao primjenjivati te udruge koje predstavljaju te subjekte ili druge sudionike na tržištu.

               (5)Delegiranom uredbom Komisije (EU) 2019/715
                  3
                utvrđuje se okvirna financijska uredba za tijela koje osniva Unija na temelju Ugovora o funkcioniranju Europske unije i Ugovora o osnivanju Europske zajednice za atomsku energiju te koja imaju pravnu osobnost i primaju doprinose na teret proračuna Unije. Agencija je takvo tijelo te je, kako se zahtijeva Delegiranom uredbom Komisije (EU) 2019/715, donijela vlastita financijska pravila u obliku Financijske uredbe Agencije
                  4
               , koja ne odstupaju od pravila iz Delegirane uredbe Komisije (EU) 2019/715.

               (6)Programski dokument Agencije, utvrđen u skladu s člankom 20. Uredbe (EU) 2019/942 i člankom 32. Financijske uredbe Agencije, sadržava godišnje i višegodišnje programiranje te u tom kontekstu detaljno utvrđuje Agencijine zadaće i resurse dodijeljene za te zadaće. Stoga je programski dokument primjeren alat za utvrđivanje troškova koji se mogu pokriti pristojbama u skladu s člankom 32. stavkom 1. točkom (b) Uredbe (EU) 2019/942.

               (7)Prihvatljivi troškovi trebali bi uključivati Agencijine troškove nastale prikupljanjem podataka u skladu s Provedbenom uredbom Komisije (EU) br. 1348/2014
                  5
               , ali i obavljanjem svih ostalih zadaća ili aktivnosti u skladu s Uredbom (EU) br. 1227/2011 koje uključuju rukovanje, obradu i analizu prikupljenih podataka radi osiguravanja cjelovitosti i transparentnosti veleprodajnih tržišta energije. U skladu s člankom 20. Uredbe (EU) 2019/942 Komisija dostavlja mišljenje o nacrtu programskog dokumenta Agencije, uključujući Agencijine prijedloge troškova koje smatra prihvatljivima za financiranje iz pristojbi.

               (8)U skladu s člankom 31. Uredbe (EU) 2019/942 Agencija bi se trebala uglavnom financirati iz općeg proračuna Unije. Stoga prihodi od pristojbi ne bi trebali prelaziti doprinos koji Agencija prima iz proračuna Unije.

               (9)Kako bi se transparentno prikazalo da se pristojbe upotrebljavaju samo za pokriće prihvatljivih troškova te da se Agencija i dalje uglavnom financira iz općeg proračuna Unije, konsolidirano godišnje izvješće o radu, utvrđeno člankom 48. Financijske uredbe Agencije, trebalo bi sadržavati informacije o različitim izvorima zaprimljenih prihoda i upotrebi tih prihoda.

               (10)Sudionici na tržištu trebaju se registrirati pri regulatornim tijelima država članica u skladu s člankom 9. Uredbe (EU) br. 1227/2011. Stranke koje izvješćuju, koje se nazivaju i registrirani mehanizmi izvješćivanja, jesu sudionici na tržištu, ili subjekti koji izvješćuju u ime sudionika na tržištu, koji ispunjavaju tehničke i organizacijske zahtjeve kako bi se osigurala učinkovita, djelotvorna i sigurna razmjena informacija te rukovanje njima za potrebe prijavljivanja informacija u skladu s člankom 8. Uredbe (EU) 1227/2011 i Provedbene uredbe (EU) br. 1348/2014. Registrirani mehanizmi izvješćivanja trebaju se izravno registrirati pri Agenciji te bi, stoga, oni trebali plaćati pristojbe.

               (11)Računi poslani registriranim mehanizmima izvješćivanja trebali bi uključivati informacije o načinu izračuna pristojbe kako bi registriranom mehanizmu izvješćivanja bilo jasno kako različiti sudionici na tržištu za koje prijavljuje podatke sudjeluju u zaračunanoj pristojbi. Kako bi se izbjeglo nepotrebno financijsko opterećenje za registrirane mehanizme izvješćivanja, u dogovoru s Agencijom velike račune trebalo bi se moći plaćati u ratama. O mjeri u kojoj operatori prijenosnih sustava električne energije ili transportnih sustava plina koji su registrirani mehanizmi izvješćivanja mogu u okviru mrežnih tarifa vratiti troškove nastale zbog obveze plaćanja Agenciji pristojbi kojima podliježu korisnici mreže odlučuju regulatorna tijela država članica u okviru svojih dužnosti i ovlasti u skladu s člankom 59. stavkom 1. Direktive (EU) 2019/944 Europskog parlamenta i Vijeća
                  6
                te člankom 41. stavkom 1. Direktive 2009/73/EZ Europskog parlamenta i Vijeća
                  7
               .

               (12)U skladu s člankom 32. stavkom 2. Uredbe (EU) 2019/942 pristojbe bi trebale biti proporcionalne troškovima relevantnih usluga pruženih na troškovno učinkovit način i dostatne za pokrivanje tih troškova te bi se trebale utvrditi u iznosu kojim se osigurava da su one nediskriminirajuće i da se izbjegava nepotrebno financijsko ili administrativno opterećenje za tržišne sudionike ili subjekte koji izvješćuju u njihovo ime.

               (13)Glavni su izvori troškova relevantnih usluga, te stoga i prihvatljivih troškova Agencije, broj registriranih mehanizama izvješćivanja, broj sudionika na tržištu za koje izvješćuju te iznos i karakteristike podataka o kojima izvješćuju. Kako bi se uzeli u obzir ti izvori troškova, pristojba koju svaki registrirani mehanizam izvješćivanja treba platiti trebala bi biti kombinacija paušalnog iznosa, paušalne komponente upisnine i promjenjivog iznosa, komponente pristojbe koja se temelji na evidenciji transakcija, ovisno o broju sudionika na tržištu za koje registrirani mehanizam izvješćivanja prijavljuje podatke, kao i iznosa i karakteristika prijavljenih podataka.

               (14)Paušalni iznos trebao bi odražavati Agencijine troškove nastale obradom zahtjeva za registraciju registriranih mehanizama izvješćivanja te osiguravanjem kontinuirane usklađenosti već registriranih mehanizama izvješćivanja sa zahtjevima utvrđenima u članku 11. Provedbene uredbe (EU) br. 1348/2014. Budući da ti troškovi Agencije nastaju neovisno o tome prijavljuju li registrirani mehanizmi izvješćivanja evidenciju transakcija ili temeljne podatke, paušalni iznos trebali bi plaćati svi registrirani mehanizmi izvješćivanja.

               (15)Kako bi se izbjeglo stvaranje nepotrebnog financijskog opterećenja za registrirane mehanizme izvješćivanja, promjenjivi iznos iz članka 6. trebao bi odražavati količinu prijavljenih evidencija transakcija, koja je povezana s obujmom trgovanja, a time i s mogućim prihodima registriranog mehanizma izvješćivanja. U promjenjivoj komponenti trebala bi se uzeti u obzir činjenica da brojni registrirani mehanizmi izvješćivanja podatke prijavljuju za velik broj sudionika na tržištu koji često posluju na nekoliko organiziranih tržišta i koriste se različitim trgovinskim kanalima.

               (16)U skladu s člankom 4. stavkom 1. točkama (b) i (c) Provedbene uredbe (EU) br. 1348/2014 na male proizvođače električne energije i plina, koji često energiju proizvode iz obnovljivih izvora, ne primjenjuje se obveza kontinuiranog izvješćivanja na temelju Uredbe (EU) br. 1227/2011. Stoga se uvođenjem pristojbi ne bi trebalo stvoriti financijsko opterećenje za te proizvođače.

               (17)Temeljne podatke kao što su informacije o kapacitetu i upotrebi postrojenja za proizvodnju, skladištenje, potrošnju ili prijenos električne energije ili prirodnog plina ili o kapacitetu i upotrebi postrojenja za ukapljeni prirodni plin Agencija prikuplja samo kako bi dopunila prikupljene evidencije transakcija kao što su nalozi, trgovanja, nestandardni ugovori ili ugovori o prijenosu. Stoga se temeljne podatke ne bi trebalo uključivati u izračun promjenjive komponente pristojbe. Budući da je već sam status registriranog mehanizma izvješćivanja bitan izvor troškova za Agenciju, registrirani mehanizmi izvješćivanja koji prijavljuju temeljne podatke ipak bi trebali platiti paušalnu komponentu pristojbe.

               (18)Kako bi se djelotvorno razotkrili slučajevi zlouporabe tržišta, osim podataka o trgovanjima i drugim ugovorima Agencija prikuplja i znatnu količinu podataka o nalozima za trgovanje izdanima na organiziranim tržištima kao što su burze električne energije. Stoga bi i naloge za trgovanje trebalo obuhvatiti sustavom pristojbi kako bi se osigurala proporcionalnost troškova. Zbog istih bi razloga sustavom pristojbi trebalo obuhvatiti i informacije o životnom ciklusu.

               (19)Sustavom pristojbi ne bi se smjelo diskriminirati trgovanje na organiziranim tržištima. Trgovanje veleprodajnim energetskim proizvodima povezanima s opskrbom električnom energijom ili prirodnim plinom na organiziranim tržištima u većoj je mjeri standardizirano nego trgovanje tim proizvodima izvan organiziranih tržišta. Nadalje, prijavljene evidencije transakcija na organiziranim tržištima uključuju naloge za trgovanje. Promjene na tržištu u pogledu trgovanja ugovorima za opskrbu električnom energijom ili prirodnim plinom kao što su algoritamsko i visokofrekventno trgovanje sve su važnije, zbog čega dolazi do porasta prijava naloga za trgovanje na organiziranim tržištima po standardnom ugovoru o opskrbi u odnosu na ugovore o opskrbi sklopljene izvan organiziranih tržišta. Stoga bi se pri izračunu promjenjive komponente pristojbe evidencije transakcija veleprodajnih energetskih proizvoda povezanih s opskrbom električnom energijom ili prirodnim plinom na organiziranim tržištima trebalo ponderirati drukčije od transakcija izvan organiziranih tržišta.

               (20)Za veleprodajne energetske proizvode povezane s prijenosom električne energije ili transportom prirodnog plina razina standardizacije ugovora je slična, neovisno o tome trguje li se njima izvan organiziranih tržišta ili na njima, pri čemu je tržišno natjecanje između trgovanja na organiziranim tržištima i trgovanja izvan organiziranih tržišta ograničeno. Kad je riječ o takvim proizvodima, u sustavu pristojbi stoga se ne bi trebale razlikovati evidencije transakcija na organiziranim tržištima i one izvan organiziranih tržišta.

               (21)Budući da se pristojbe u potpunosti određuju ovom Odlukom, koja je Agenciji temelj za utvrđivanje potraživanja, u skladu s člankom 71. Financijske uredbe Agencije računi bi trebali biti obavijesti o terećenju.

               (22)U skladu s člankom 71. Financijske uredbe Agencije agencija pruža usluge tek nakon što je odgovarajuća pristojba plaćena u cijelosti. Budući da se pristojbe računaju na temelju količine evidencija transakcija prijavljenih u prethodnoj godini, tek se na početku svake godine mogu utvrditi potraživanja i poslati računi. Međutim, registrirani mehanizmi izvješćivanja trebali bi Agenciji kontinuirano prijavljivati podatke, odnosno i prije plaćanja računa za odgovarajuću godinu. Ipak, ako registrirani mehanizam izvješćivanja zakasni s plaćanjem računa, Agencija bi trebala moći onemogućiti tom subjektu da prijavi podatke, iako je registriran u skladu s člankom 11. Provedbene uredbe (EU) br. 1348/2014.

               (23)Registrirani mehanizmi izvješćivanja trebali bi 2021. prvi put platiti pristojbe za pokriće prihvatljivih troškova utvrđenih u programskom dokumentu koji će Upravni odbor Agencije donijeti do 31. prosinca 2020. u skladu s člankom 20. Uredbe (EU) 2019/942.

               (24)Na početku primjene sustava pristojbi registrirani mehanizmi izvješćivanja trebali bi moći razmotriti žele li i dalje biti registrirani pri Agenciji. Stoga bi trebali moći, čak i nakon što prime račun za godišnju pristojbu, izbjeći obvezu plaćanja pristojbe tako da Agenciju obavijeste o tome da žele prestati biti registrirani mehanizam izvješćivanja. U tom bi slučaju trebali imati vremena za uvođenje drugih rješenja kako bi ispunili svoje obveze na temelju Uredbe (EU) br. 1227/2011, na primjer korištenjem usluga drugog registriranog mehanizma izvješćivanja. U godinama nakon prve godine registrirani mehanizmi izvješćivanja trebali bi moći prije kraja svake godine odlučiti žele li zadržati taj status te ne bi trebali imati pravo ni na kakvu naknadu plaćenih pristojbi ili na oslobođenje od dospjelih pristojbi.

               (25)Člankom 32. stavkom 2. Uredbe (EU) 2019/942 od Komisije se zahtijeva da redovito preispituje visinu pristojbi. To bi trebala učiniti zajedno s evaluacijama rezultata Agencije u skladu s člankom 45. Uredbe (EU) 2019/942. Tim se zahtjevom Komisiju ne sprječava da revidira sustav pristojbi neovisno o tim evaluacijama.

               (26)Ova Odluka trebala bi stupiti na snagu trećeg dana od dana objave jer se programski dokument Agencije za razdoblje 2021.–2023. iz članka 3. stavaka 1. i 2. treba donijeti u prosincu 2020. Budući da bi 2021. trebala biti prva godina u kojoj registrirani mehanizmi izvješćivanja trebaju platiti pristojbe, ova Odluka Komisije, osim njezina članka 3. stavaka 1. i 2., ne bi se trebala primjenjivati od svojeg stupanja na snagu, nego od 1. siječnja 2021.,

               DONIJELA JE OVU ODLUKU:

               Članak 1.

               Predmet

               Ovom se Odlukom utvrđuju pristojbe i način njihova plaćanja Agenciji Europske unije za suradnju energetskih regulatora, dalje u tekstu „Agencija”, za prikupljanje, rukovanje, obradu i analizu informacija koje sudionici na tržištu ili subjekti koji izvješćuju u njihovo ime prijavljuju u skladu s člankom 8. Uredbe (EU) br. 1227/2011.

               Članak 2.

               Definicije

               Za potrebe ove Uredbe primjenjuju se definicije „temeljnih podataka” i „organiziranog tržišta” iz članka 2. stavaka 1. i 4. Provedbene uredbe (EU) br. 1348/2014.

               Osim toga, primjenjuju se sljedeće definicije:

               (1) „registrirani mehanizam izvješćivanja” znači subjekt registriran pri Agenciji u skladu s člankom 11. Provedbene uredbe (EU) br. 1348/2014 za potrebe dostave evidencija transakcija ili temeljnih podataka;

               (2)„evidencija transakcija” znači pojedinačni skup podataka s pojedinostima o trgovanju, nalogu za trgovanje ili ugovoru ili informacijama o životnom ciklusu kao što su izmjene, prijevremeni raskid ili korekcije trgovanja, naloga za trgovanje ili ugovora, o kojem se Agenciju izvješćuje u skladu s člankom 3. Provedbene uredbe (EU) br. 1348/2014;

               (3)„sudionik na tržištu” znači subjekt prijavljen pri nacionalnom regulatornom tijelu u državi članici u skladu s člankom 9. Uredbe (EU) br. 1227/2011.

               Članak 3.

               Troškovi koji se pokrivaju pristojbama

               1.U programskom dokumentu, uključujući proračun, koji Upravni odbor Agencije svake godine donosi do 31. prosinca u skladu s člankom 20. Uredbe (EU) 2019/942, dalje u tekstu „programski dokument”, utvrđuju se troškovi koji se mogu financirati pristojbama u sljedećoj godini te se daje procjena prihvatljivih troškova koji se planiraju financirati pristojbama za dodatne dvije godine nakon toga. Prihvatljivi troškovi su troškovi Agencije, uključujući neizravne troškove, za prikupljanje, rukovanje, obradu i analizu informacija koje su dostavili registrirani mehanizmi izvješćivanja.

               2.U programskom dokumentu utvrđuje se iznos koji će se pokriti pristojbama u sljedećoj godini. Taj iznos:

               (a)ne prelazi prihvatljive troškove iz stavka 1.;

               (b)niži je od doprinosa Unije Agenciji u skladu s proračunom Unije za odnosnu godinu.

               3.Detaljne informacije o iznosu naplaćenih pristojbi i troškovima pokrivenima tim pristojbama u prethodnoj godini Agencija navodi u konsolidiranom godišnjem izvješću o radu iz članka 48. Financijske uredbe Agencije. Agencija objavljuje odgovarajuće dijelove tog izvješća.

               Članak 4.

               Obveza plaćanja pristojbi

               1.Svaki registrirani mehanizam izvješćivanja plaća godišnju pristojbu izračunanu u skladu s člankom 5. Sve se pristojbe plaćaju u eurima.

               2.Najkasnije do 31. siječnja svake godine svakom registriranom mehanizmu izvješćivanja Agencija šalje račun za godišnju pristojbu koju treba platiti u roku od četiri tjedna. Račun mora sadržavati detaljne informacije o načinu izračuna pristojbe. Agencija i registrirani mehanizam izvješćivanja mogu se dogovoriti da se računi veći od 250 000 EUR plaćaju u ratama. Posljednja rata mora se platiti najkasnije do 30. rujna.

               3.Kad subjekt podnese zahtjev za stjecanje statusa registriranog mehanizma izvješćivanja, Agencija tom subjektu šalje račun u iznosu od 50 % paušalne komponente upisnine u skladu s člankom 5. stavkom 1. točkom (a) te prihvaća zahtjev tek nakon plaćanja računa. Ako Agencija odbije zahtjev jer subjekt ne ispunjava zahtjeve iz članka 11. Provedbene uredbe (EU) br. 1348/2014, subjekt nema pravo na povrat plaćene pristojbe. Nakon što se subjekt registrira kao registrirani mehanizam izvješćivanja, Agencija mu šalje račun za preostalu pristojbu koja se sastoji od 50 % paušalne komponente upisnine u skladu s člankom 5. stavkom 1. točkom (a) i, osim ako registrirani mehanizam izvješćivanja izjavi da će prijavljivati samo temeljne podatke, komponente koja se temelji na evidenciji transakcija u skladu s člankom 6. stavkom 4.

               4.Registrirani mehanizmi izvješćivanja koji prestanu biti registrirani pri Agenciji nemaju pravo ni na kakav povrat plaćenih pristojbi ili oslobođenje od dospjelih pristojbi. Obvezni su pristojbu za odgovarajuću godinu platiti u cijelosti, osim ako su Agenciju najkasnije do 31. prosinca prethodne godine obavijestili da više ne žele biti registrirani pri Agenciji.

               Članak 5.

               Izračun pojedinačnih godišnjih pristojbi

               1.Godišnja pristojba koju registrirani mehanizam izvješćivanja treba platiti zbroj je sljedećih komponenti:

               (a)paušalne komponente upisnine od 9 000 EUR;

               (b)komponente pristojbe koja se temelji na evidenciji transakcija iz članka 6., osim ako registrirani mehanizam izvješćivanja prijavljuje samo temeljne podatke;

               (c)ako je primjenjivo, iznos pozitivnog ili negativnog ispravka kako bi se poravnale razlike između komponente pristojbe koja se temelji na evidenciji transakcija plaćene u prethodnoj godini i komponente pristojbe koja se temelji na evidenciji transakcija koja bi se platila prema stvarnom izvješćivanju u toj godini.

               Iznos ispravka iz točke (c) prvog podstavka izračunava se oduzimanjem komponente pristojbe koja se temelji na evidenciji transakcija izračunane u prethodnoj godini od komponente pristojbe koja se temelji na evidenciji transakcija izračunane u tekućoj godini.

               Kad je riječ o registriranom mehanizmu izvješćivanja koji je registriran tek prethodne godine, iznos ispravka iz točke (c) prvog podstavka izračunava se oduzimanjem iznosa iz članka 6. stavka 4. od komponente pristojbe koja se temelji na evidenciji transakcija izračunane u tekućoj godini u skladu s člankom 6. stavkom 5. nakon što se potonji podijeli s 365 i pomnoži s brojem kalendarskih dana od datuma registracije do kraja prethodne godine.

               Iznos negativnog ispravka iz točke (c) prvog podstavka ne smije biti veći od komponente pristojbe koja se temelji na evidenciji transakcija izračunane za tekuću godinu.

               2.Ako bi zbroj pojedinačnih pristojbi izračunanih za svaki registrirani mehanizam izvješćivanja iz stavka 1. premašio iznos koji se treba pokriti pristojbama u skladu s člankom 3. stavkom 2., pojedinačna pristojba koju će svaki registrirani mehanizam izvješćivanja trebati platiti umanjuje se tako da se pomnoži s faktorom smanjenja koji se izračunava kako slijedi:

               Članak 6.

               Izračun komponente pristojbe koja se temelji na evidenciji transakcija

               1.Komponenta pristojbe koja se temelji na evidenciji transakcija izračunava se na temelju evidencija transakcija koje je svaki registrirani mehanizam izvješćivanja prijavio u prethodnoj godini kako slijedi:

               (a)Agencija utvrđuje klastere podataka predmetnog registriranog mehanizma izvješćivanja. Jedan klaster podataka čine:

               i.sve evidencije transakcija koje se odnose na veleprodajne energetske proizvode iz članka 3. stavka 1. točke (a) Provedbene uredbe (EU) br. 1348/2014 i koje je određeni sudionik na tržištu izvršio na određenom organiziranom tržištu;

               ii.sve evidencije transakcija koje se odnose na veleprodajne energetske proizvode iz članka 3. stavka 1. točke (a) Provedbene uredbe (EU) br. 1348/2014 i koje je određeni sudionik na tržištu izvršio izvan organiziranog tržišta;

               iii.sve evidencije transakcija koje se odnose na veleprodajne energetske proizvode iz članka 3. stavka 1. točke (b) Provedbene uredbe (EU) br. 1348/2014 i koje je izvršio određeni sudionik na tržištu;

               (b)za svaki klaster podataka iz točke (a) Agencija utvrđuje potkomponentu pristojbe u skladu sa stavkom 2. ili stavkom 3.;

               (c)komponenta pristojbe koja se temelji na evidenciji transakcija zbroj je potkomponenti utvrđenih u skladu s točkom (b).

               2.Potkomponente pristojbe po klasteru podataka za evidencije transakcija iz stavka 1. točke (a) podtočaka i. i iii. sljedeće su:

                        Evidencije transakcija po klasteru podataka

                        Potkomponenta pristojbe u EUR

                        od 1 do 1 000

                        250

                        od 1 001 do 10 000

                        500

                        od 10 001 do 100 000

                        1 000

                        od 100 001 do 1 milijun

                        2 000

                        od više od 1 milijuna do najviše 10 milijuna

                        4 000

                        od više od 10 milijuna do najviše 100 milijuna

                        8 000

                        više od 100 milijuna

                        16 000

               3.Potkomponente pristojbe po klasteru podataka za evidencije transakcija iz stavka 1. točke (a) podtočke ii. sljedeće su:

                        Evidencije transakcija po klasteru podataka

                        Potkomponenta pristojbe u EUR

                        od 1 do 100

                        250

                        od 101 do 1 000

                        500

                        od 1 001 do 10 000

                        1 000

                        od 10 001 do 100 000

                        2 000

                        od 100 001 do 1 milijun

                        4 000

                        od više od 1 milijuna do najviše 10 milijuna

                        8 000

                        više od 10 milijuna

                        16 000

               4.Kad je riječ o novoregistriranom mehanizmu izvješćivanja, komponenta pristojbe koja se temelji na evidenciji transakcija u godini registracije iznosi 65 EUR za svaki kalendarski dan od dana registracije do kraja godine. Registrirani mehanizam izvješćivanja i Agencija mogu dogovoriti drukčiji iznos koji bolje odražava očekivano izvješćivanje registriranog mehanizma izvješćivanja.

               5.Kad je riječ o registriranom mehanizmu izvješćivanja koji je registriran tek u prethodnoj godini, broj evidencija transakcija za svaki klaster podataka prilagođava se prije utvrđivanja odgovarajućih potkomponenti pristojbe kako slijedi:

               Članak 7.

               Izvršenje

               1.Računi koje Agencija šalje u skladu s člankom 4. stavkom 2. ili stavkom 3. čine obavijesti o terećenju u skladu s člankom 71. Financijske uredbe Agencije.

               2.Agencija se obvezuje poduzeti sve primjerene pravne korake kako bi puno plaćanje izdanih računa osigurala primjenom relevantnih pravila iz Financijske uredbe Agencije, uključujući pravila o zateznim kamatama i povratu.

               3.Ako registrirani mehanizam izvješćivanja kasni s plaćanjem pristojbe najmanje mjesec dana, Agencija može odlučiti da će registriranom mehanizmu izvješćivanja onemogućiti dostavu podataka Agenciji dok pristojbu ne plati u cijelosti.

               Članak 8.

               Prijelazna pravila u 2021.

               Za pristojbe koje se plaćaju 2021. primjenjuju se sljedeća posebna pravila:

               (a)najraniji rok koji Agencija može odrediti za plaćanje računa u skladu s člankom 4. stavkom 2. je 31. ožujka 2021.;

               (b)registrirani mehanizmi izvješćivanja koji Agenciju najkasnije do 31. ožujka 2021. obavijeste da više ne žele biti registrirani pri Agenciji nisu obvezni plaćati pristojbu. Podatke će moći nastaviti prijavljivati do 30. lipnja 2021.;

               (c)registrirane mehanizme izvješćivanja koji ne plate pristojbu može se onemogućiti da Agenciji dostavljaju podatke u skladu s člankom 7. stavkom 3. najranije od 1. srpnja 2021.;

               (d)članak 5. stavak 1. točka (c) ne primjenjuje se na pristojbe zaračunane 2021.

               Članak 9.

               Evaluacija

               Komisija evaluira provedbu ove Odluke do 5. srpnja 2024. i svakih pet godina nakon toga, zajedno s evaluacijom koja će se provesti u skladu s člankom 45. Uredbe (EU) 2019/942.

               Članak 10.

               Stupanje na snagu i primjena

               Ova Odluka stupa na snagu trećeg dana od dana objave u Službenom listu Europske unije.

               Ova se Odluka primjenjuje od 1. siječnja 2021.

               Međutim, članak 3. stavci 1. i 2. primjenjuju se od dana njezina stupanja na snagu.

               Sastavljeno u Bruxellesu 17.12.2020.

                     Za Komisiju

                     Predsjednica
                     Ursula VON DER LEYEN

                     (1)

                        SL L 158, 14.6.2019., str. 22.

                     (2)

                        Uredba (EU) br. 1227/2011 Europskog parlamenta i Vijeća od 25. listopada 2011. o cjelovitosti i transparentnosti veleprodajnog tržišta energije (SL L 326, 8.12.2011., str. 1.).

                     (3)

                        Delegirana uredba Komisije (EU) 2019/715 od 18. prosinca 2018. o okvirnoj financijskoj uredbi za tijela osnovana na temelju UFEU-a i Ugovora o Euratomu na koja se upućuje u članku 70. Uredbe (EU, Euratom) 2018/1046 Europskog parlamenta i Vijeća (SL L 122, 10.5.2019., str. 1.).

                     (4)

                        Odluka br. 8/2019 Upravnog odbora Agencije za suradnju energetskih regulatora od 21. lipnja 2019. o Financijskoj uredbi Agencije za suradnju energetskih regulatora.

                     (5)

                        Provedbena uredba Komisije (EU) br. 1348/2014 od 17. prosinca 2014. o izvješćivanju o podacima i provedbi članka 8. stavaka 2. i 6. Uredbe (EU) br. 1227/2011 Europskog parlamenta i Vijeća o cjelovitosti i transparentnosti veleprodajnog tržišta energije (SL L 363, 18.12.2014., str. 121.).

                     (6)

                        Direktiva (EU) 2019/944 Europskog parlamenta i Vijeća od 5. lipnja 2019. o zajedničkim pravilima za unutarnje tržište električne energije i izmjeni Direktive 2012/27/EU (SL L 158, 14.6.2019., str. 125.).

                     (7)

                        Direktiva 2009/73/EZ Europskog parlamenta i Vijeća od 13. srpnja 2009. o zajedničkim pravilima za unutarnje tržište prirodnog plina i stavljanju izvan snage Direktive 2003/55/EZ (SL L 211, 14.8.2009., str. 94.–136.).


               30.4.2021

               HR

               Službeni list Europske unije

               C 158/50

      P8_TA(2019)0365
      Predloženo imenovanje članice Revizorskog suda – Ivana Maletić
      Odluka Europskog parlamenta od 16. travnja 2019. o predloženom imenovanju Ivane Maletić za članicu Revizorskog suda (C8-0116/2019 – 2019/0803(NLE))
      (Savjetovanje)
      (2021/C 158/14)

         Europski parlament,

                  —

                  uzimajući u obzir članak 286. stavak 2. Ugovora o funkcioniranju Europske unije, na temelju kojeg se Vijeće savjetovalo s Parlamentom (C8-0116/2019),

                  —

                  uzimajući u obzir članak 121. Poslovnika,

                  —

                  uzimajući u obzir izvješće Odbora za proračunski nadzor (A8-0195/2019),

                  A.

                  budući da se Vijeće pismom od 5. ožujka 2019. savjetovalo s Europskim parlamentom u vezi s imenovanjem Ivane Maletić na funkciju članice Revizorskog suda;

                  B.

                  budući da je Odbor za proračunski nadzor ocijenio kvalifikacije predložene kandidatkinje, posebno u smislu uvjeta navedenih u članku 286. stavku 1. Ugovora o funkcioniranju Europske unije;

                  C.

                  budući da je na sjednici Odbora za proračunski nadzor 8. travnja 2019. održano saslušanje kandidatkinje Vijeća za članstvo u Revizorskom sudu;

                  1.

                  daje pozitivno mišljenje o prijedlogu Vijeća da se Ivanu Maletić imenuje članicom Revizorskog suda;

                  2.

                  nalaže svojem predsjedniku da ovu Odluku proslijedi Vijeću i, radi obavijesti, Revizorskom sudu te drugim institucijama Europske unije i revizijskim institucijama država članica.


title: Odluka Vijeća (EU) 2021/689 od 29. travnja 2021. o sklapanju, u ime Unije, Sporazuma o trgovini i suradnji zmeđu Europske unije i Europske zajednice za atomsku energiju, s jedne strane, Ujedinjene Kraljevine Velike Britanije i Sjeverne Irske, s druge strane e Sporazuma između Europske unije Ujedinjene Kraljevine Velike Britanije i Sjeverne Irske vezi sa sigurnosnim postupcima za razmjenu i zaštitu klasificiranih podataka

text:
                  30.4.2021

                  HR

                  Službeni list Europske unije

                  L 149/2

         ODLUKA VIJEĆA (EU) 2021/689
         od 29. travnja 2021.
         o sklapanju, u ime Unije, Sporazuma o trgovini i suradnji zmeđu Europske unije i Europske zajednice za atomsku energiju, s jedne strane, Ujedinjene Kraljevine Velike Britanije i Sjeverne Irske, s druge strane e Sporazuma između Europske unije Ujedinjene Kraljevine Velike Britanije i Sjeverne Irske vezi sa sigurnosnim postupcima za razmjenu i zaštitu klasificiranih podataka
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 6.i člankom 218. stavkom 8. drugim podstavkom,
         uzimajući u obzir prijedlog Europske komisije,
         uzimajući u obzir suglasnost Europskog parlamenta, (1)

         budući da:

                     (1)

                     Vijeće je 29. prosinca 2020. donijelo Odluku (EU) 2020/2252 (2) o potpisivanju, u ime Unije, i o privremenoj primjeni Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane („Sporazum o trgovini i suradnji”) te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka („Sporazum o sigurnosti podataka”). Sporazum o trgovini i suradnji i Sporazum o sigurnosti podataka („Sporazumi”) potpisani su 30. prosinca 2020., podložno njihovu kasnijem sklapanju.

                     (2)

                     Sporazumom o trgovini i suradnji uspostavlja se osnova za širok odnos između Unije i Ujedinjene Kraljevine koji uključuje uzajamna prava i obveze, zajednička djelovanja i posebne postupke. Sporazum o sigurnosti podataka dopunski je sporazum Sporazuma o trgovini i suradnji te je s njim neodvojivo povezan osobito u pogledu datumâ početka primjene i prestanka. Odluka o sklapanju Sporazumâ trebala bi se stoga temeljiti na pravnoj osnovi kojom se predviđa uspostava pridruživanja koje će Uniji omogućiti preuzimanje obveza u svim područjima obuhvaćenima Ugovorima.

                     (3)

                     S obzirom na iznimnu i jedinstvenu narav Sporazuma o trgovini i suradnji, koji je sveobuhvatan sporazum sa zemljom koja se povukla iz Unije, Vijeće odlučuje iskoristiti mogućnost da Unija izvršava svoju vanjsku nadležnost u odnosu na Ujedinjenu Kraljevinu.

                     (4)

                     Primjereno je utvrditi aranžmane za predstavljanje Unije u Vijeću za partnerstvo i odborima osnovanima Sporazumom o trgovini i suradnji. Kako je predviđeno u članku 17. stavku 1. Ugovora o Europskoj uniji (UEU), Komisija treba predstavljati Uniju i izražavati stajališta Unije koja utvrdi Vijeće u skladu s Ugovorima. Vijeće treba izvršavati svoje funkcije utvrđivanja politika i koordinacije kako je predviđeno u članku 16. stavku 1. UEU-a utvrđivanjem stajališta koja treba zauzeti u ime Unije u okviru Vijeća za partnerstvo i odbora osnovanih Sporazumom o trgovini i suradnji. Osim toga, kada su Vijeće za partnerstvo ili odbori osnovani Sporazumom o trgovini i suradnji pozvani donositi akte koji proizvode pravne učinke, stajališta koja treba zauzeti u ime Unije u okviru tih tijela treba utvrditi u skladu s postupkom iz članka 218. stavka 9. Ugovora o funkcioniranju Europske unije (UFEU). Slično tome, kad Komisija provodi godišnja savjetovanja koja se odnose na ribarstvo to radi na temelju stajalištâ koja treba zauzeti u ime Unije, a koja utvrđuje Vijeće u skladu s relevantnim odredbama Ugovora.

                     (5)

                     Svakoj državi članici trebalo bi omogućiti da pošalje po jednog predstavnika da kao dio delegacije Unije prati predstavnika Komisije na sastancima Vijeća za partnerstvo i drugih zajedničkih tijela osnovanih na temelju Sporazuma o trgovini i suradnji.

                     (6)

                     Europski se parlament odmah i u potpunosti izvješćuje, kako je predviđeno člankom 218. stavkom 10. UFEU-a, kako bi mu se omogućilo da u potpunosti izvršava svoje ovlasti u skladu s Ugovorima.

                     (7)

                     Kako bi se Uniji omogućilo da poduzme brza i učinkovita djelovanja za zaštitu svojih interesa u skladu sa Sporazumom o trgovini i suradnji te dok se ne donese i ne stupi na snagu u Uniji poseban zakonodavni akt kojim se uređuje donošenje korektivnih mjera na temelju Sporazuma o trgovini i suradnji, Komisiju bi trebalo ovlastiti za poduzimanje korektivnih mjera kao što su suspenzija obveza iz Sporazuma o trgovini i suradnji ili bilo kojeg dopunskog sporazuma, u slučajevima kršenja određenih odredaba Sporazuma o trgovini i suradnji ili neispunjavanja određenih uvjeta, osobito u pogledu trgovine robom, ravnopravnih uvjeta tržišnog natjecanja, cestovnog prometa, sigurnosti zračnog prometa, ribarstva i programâ Unije, kako je navedeno u Sporazumu o trgovini i suradnji, te za poduzimanje korektivnih mjera, mjera za ponovnu uspostavu ravnoteže i protumjera. Komisija bi trebala pravodobno i u potpunosti obavijestiti Vijeće o svojoj namjeri donošenja takvih mjera kako bi se omogućila sadržajna razmjena mišljenja u okviru Vijeća. Komisija bi trebala u najvećoj mogućoj mjeri uzeti u obzir izražena mišljenja. Jedna država članica ili više njih mogu od Komisije zatražiti donošenje takvih mjera. Ako Komisija na takav zahtjev ne odgovori potvrdno, ona bi o razlozima za to trebala pravodobno obavijestiti Vijeće.

                     (8)

                     Kako bi se Uniji omogućilo da pravodobno reagira ako dođe do prestanka ispunjavanja relevantnih uvjeta, Komisiju bi trebalo ovlastiti za donošenje određenih odluka o suspenziji pogodnosti odobrenih Ujedinjenoj Kraljevini u okviru Priloga o ekološkim proizvodima i Priloga o lijekovima Sporazumu o trgovini i suradnji. Komisija bi trebala pravodobno i u potpunosti obavijestiti Vijeće o svojoj namjeri donošenja takvih mjera kako bi se omogućila sadržajna razmjena mišljenja u okviru Vijeća. Komisija bi trebala u najvećoj mogućoj mjeri uzeti u obzir izražena mišljenja. Jedna država članica ili više njih mogu od Komisije zatražiti donošenje takvih mjera. Ako Komisija na takav zahtjev ne odgovori potvrdno, ona bi o razlozima za to trebala pravodobno obavijestiti Vijeće.

                     (9)

                     Kad god Unija mora djelovati kako bi osigurala usklađenost sa Sporazumima, takvo djelovanje treba poduzeti u skladu s Ugovorima, poštujući pritom ograničenja ovlasti dodijeljenih svakoj instituciji Unije. Stoga je u nadležnosti Komisije da Ujedinjenoj Kraljevini dostavlja informacije ili obavijesti koje se zahtijevaju Sporazumima, osim ako se u Sporazumima upućuje na druge određene institucije, tijela, urede i agencije Unije, i da se savjetuje s Ujedinjenom Kraljevinom o određenim pitanjima. U nadležnosti je Komisije i da predstavlja Uniju pred arbitražnim sudom ako se pojedini spor podnese na arbitražu u skladu sa Sporazumom o trgovini i suradnji. Poštujući načelo lojalne suradnje iz članka 4. stavka 3. UEU-a Komisija se treba prethodno posavjetovati s Vijećem, na primjer tako da mu dostavi glavne elemente planiranih podnesaka Unije arbitražnom sudu i tako da u najvećoj mogućoj mjeri uzme u obzir komentare Vijeća.

                     (10)

                     Sporazumom o trgovini i suradnji ne isključuje se mogućnost da države članice pod određenim uvjetima sklope bilateralne aranžmane ili sporazume s Ujedinjenom Kraljevinom u vezi s posebnim pitanjima obuhvaćenima Sporazumom o trgovini i suradnji u područjima zračnog prometa, administrativne suradnje u području carina i PDV-a te socijalne sigurnosti.

                     (11)

                     Stoga je potrebno utvrditi okvir koji države članice moraju poštovati ako odluče sklopiti bilateralne aranžmane ili sporazume s Ujedinjenom Kraljevinom u područjima zračnog prometa, administrativne suradnje u području carina i PDV-a te socijalne sigurnosti, uključujući uvjete i postupak prema kojima države članice u pregovorima dogovaraju i sklapaju takve bilateralne aranžmane ili sporazume, tako da se osigura da su takvi aranžmani ili sporazumi u skladu s ciljem Sporazuma o trgovini i suradnji i pravom Unije te da se njima uzimaju u obzir unutarnje tržište i širi interesi Unije. Nadalje, države članice koje namjeravaju u pregovorima dogovoriti i sklopiti bilateralne sporazume s Ujedinjenom Kraljevinom u područjima koja nisu obuhvaćena Sporazumom o trgovini i suradnji trebale bi, uz potpuno poštovanje načela lojalne suradnje, obavijestiti Komisiju o svojim namjerama i o napretku pregovora.

                     (12)

                     Podsjeća se na to da se, u skladu s člankom 774. stavkom 3. Sporazuma o trgovini i suradnji i u skladu s izjavom Europskog vijeća i Europske komisije o teritorijalnom području primjene budućih sporazuma uvrštenom u zapisnik sa sastanka Europskog vijeća održanog 25. studenoga 2018., Sporazum o trgovini i suradnji ne primjenjuje na Gibraltar i ne proizvodi učinke na tom području. Kako je predviđeno u toj izjavi, „time se ne isključuje mogućnost sklapanja zasebnih sporazuma između Unije i Ujedinjene Kraljevine u pogledu Gibraltara” i „ne dovodeći u pitanje nadležnosti Unije te uz potpuno poštovanje teritorijalne cjelovitosti njezinih država članica, kako je zajamčeno člankom 4. stavkom 2. Ugovora o Europskoj Uniji, tim zasebnim sporazumima zahtijevat će se prethodna suglasnost Kraljevine Španjolske”.

                     (13)

                     Izvršavanjem nadležnosti Unije u okviru Sporazuma o trgovini i suradnji ne dovode se u pitanje nadležnosti Unije odnosno nadležnosti država članica u vezi s bilo kojim tekućim ili budućim pregovorima o međunarodnim sporazumima s bilo kojom drugom trećom zemljom ili njihovim potpisivanjem ili sklapanjem, ili u vezi s bilo kojim budućim pregovorima o bilo kojim dopunskim sporazumima iz članka 2. Sporazuma o trgovini i suradnji ili njihovim potpisivanjem ili sklapanjem.

                     (14)

                     Zbog toga što su pregovori o Sporazumima dovršeni vrlo kasno, nije bilo moguće provesti konačnu pravno-jezičnu redakturu tekstova Sporazumâ prije njihova potpisivanja. Stoga su stranke odmah nakon potpisivanja Sporazumâ započele s konačnom pravno-jezičnom redakturom tekstova Sporazumâ na sva 24 vjerodostojna jezika. Stranke su razmjenom diplomatskih nota te revidirane tekstove Sporazumâ utvrdile vjerodostojnima i konačnima na svim tim jezicima. Ti vjerodostojni i konačni tekstovi su ab initio zamijenili potpisane verzije Sporazumâ i priloženi su ovoj Odluci.

                     (15)

                     Sklapanje Sporazuma o trgovini i suradnji u pogledu pitanja obuhvaćenih Ugovorom o osnivanju Europske zajednice za atomsku energiju („Ugovor o Euratomu”) podliježe zasebnom postupku.

                     (16)

                     Sporazume bi trebalo odobriti,

               DONIJELO JE OVU ODLUKU:

            Članak 1.

               1.   Sporazum o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, odobrava se u ime Unije u pogledu pitanja koja nisu obuhvaćena Ugovorom o Euratomu (3).

               2.   Sporazum između Europske unije i Ujedinjene Kraljevine Velike Britanije i Sjeverne Irske o sigurnosnim postupcima za razmjenu i zaštitu klasificiranih podataka odobrava se u ime Unije (4).

               3.   Vjerodostojni i konačni tekstovi Sporazumâ kojima su ab initio zamijenjene potpisane verzije Sporazumâ priloženi su ovoj Odluci.

            Članak 2.

               1.   Komisija predstavlja Uniju u okviru Vijeća za partnerstvo, Odbora za trgovinsko partnerstvo, posebnih trgovinskih odbora i posebnih odbora osnovanih na temelju članaka 7. i 8. Sporazuma o trgovini i suradnji, kao i u okviru svih dodatnih posebnih trgovinskih odbora ili posebnih odbora osnovanih u skladu s člankom 7. stavkom 4. točkom (g) ili člankom 8. stavkom 2. točkom (g) Sporazuma o trgovini i suradnji.
               Svaka država članica može poslati jednog predstavnika da kao dio delegacije Unije prati predstavnika Komisije na sastancima Vijeća za partnerstvo i drugih zajedničkih tijela osnovanih na temelju Sporazuma o trgovini i suradnji.

               2.   Kako bi Vijeće moglo u potpunosti izvršavati svoje funkcije utvrđivanja politika, koordinacije i donošenja odluka u skladu s Ugovorima, posebno utvrđivanjem stajališta koja treba zauzeti u ime Unije u okviru Vijeća za partnerstvo, Odbora za trgovinsko partnerstvo, posebnih trgovinskih odbora i posebnih odbora, Komisija osigurava da Vijeće sve informacije i dokumente povezane sa svakim sastankom tih zajedničkih tijela ili sa svim aktima koje treba donijeti pisanim postupkom primi dovoljno vremena prije tog sastanka ili te primjene pisanog postupka, a u svakom slučaju najkasnije osam radnih dana prije tog sastanka ili te primjene pisanog postupka.
               Vijeće se također pravodobno obavješćuje o raspravama i ishodu sastanaka Vijeća za partnerstvo, Odbora za trgovinsko partnerstvo, posebnih trgovinskih odbora i posebnih odbora, kao i o primjeni pisanog postupka, te prima nacrte zapisnika i sve dokumente koji se odnose na takve sastanke ili primjenu postupka.

               3.   Europskom parlamentu omogućuje se da u potpunosti izvršava svoje institucijske nadležnosti tijekom cijelog postupka, u skladu s Ugovorima.

               4.   Tijekom razdoblja od pet godina koje počinje 1. siječnja 2021. Komisija jedanput godišnje izvješćuje Europski parlament i Vijeće o provedbi i primjeni Sporazuma o trgovini i suradnji. U tom godišnjem izvješću navodi se, prema potrebi, bilo koji relevantni razvoj prava Ujedinjene Kraljevine koji se odnosi na područja kontrole subvencija i oporezivanja obuhvaćena dijelom drugim naslova prvog glave XI. Sporazuma o trgovini i suradnji, kao i bilo koji relevantni razvoj u razini zaštite radnih i socijalnih standarda, okoliša i klime obuhvaćenih tom glavom. Nakon tog početnog petogodišnjeg razdoblja Komisija Europskom parlamentu i Vijeću podnosi izvješća redovito, a najmanje svake dvije godine.

            Članak 3.

               1.   Dok poseban zakonodavni akt kojim se uređuje donošenje mjera navedenih u točkama od (a) do (k) ovog stavka ne stupi na snagu u Uniji, svaku odluku Unije o poduzimanju takvih mjera donosi Komisija, u skladu s uvjetima utvrđenima u odgovarajućim odredbama Sporazuma o trgovini i suradnji, u pogledu:

                           (a)

                           suspenzije relevantnog povlaštenog tretmana dotičnog odnosno dotičnih proizvoda, kako je navedeno u članku 34. Sporazuma o trgovini i suradnji;

                           (b)

                           primjene korektivnih mjera i suspenzije obveza, kako je navedeno u članku 374. Sporazuma o trgovini i suradnji;

                           (c)

                           primjene mjera za ponovnu uspostavu ravnoteže i protumjera, kako je navedeno u članku 411. Sporazuma o trgovini i suradnji;

                           (d)

                           primjene korektivnih mjera, kako je navedeno u članku 469. Sporazuma o trgovini i suradnji;

                           (e)

                           kompenzacijskih mjera i suspenzije obveza, kako je navedeno u članku 501. Sporazuma o trgovini i suradnji;

                           (f)

                           primjene korektivnih mjera i suspenzije obveza, kako je navedeno u članku 506. Sporazuma o trgovini i suradnji;

                           (g)

                           suspenzije ili prekida sudjelovanja Ujedinjene Kraljevine u programima Unije, kako je navedeno u člancima 718. i 719. Sporazuma o trgovini i suradnji;

                           (h)

                           ponude ili prihvaćanja privremene naknade ili suspenzije obveza u kontekstu postupanja u skladu s odlukom nakon arbitražnog postupka ili postupka arbitražnog vijeća na temelju članka 749. Sporazuma o trgovini i suradnji, osim kako je predviđeno u Uredbi (EU) br. 654/2014 Europskog parlamenta i Vijeća (5);

                           (i)

                           zaštitnih mjera i mjera za ponovnu uspostavu ravnoteže, kako je navedeno u članku 773. Sporazuma o trgovini i suradnji;

                           (j)

                           zaštitnih mjera, kako je navedeno u članku 448. Sporazuma o trgovini i suradnji;

                           (k)

                           suspenzije obveza prihvaćanja, kako je navedeno u članku 457. Sporazuma o trgovini i suradnji.

               2.   Komisija pravodobno i u potpunosti obavješćuje Vijeće o svojoj namjeri donošenja mjera iz stavka 1. kako bi se omogućila sadržajna razmjena mišljenja u okviru Vijeća. Komisija u najvećoj mogućoj mjeri uvažava izražena mišljenja. Komisija također prema potrebi obavješćuje Europski parlament.

               3.   Ako neka država članica ili više njih smatraju da imaju posebnog razloga za zabrinutost, one mogu od Komisije zatražiti donošenje mjera iz stavka 1. Ako Komisija na takav zahtjev ne odgovori potvrdno, o razlozima za to pravodobno obavješćuje Vijeće.

               4.   Komisija može donijeti i mjere kojima se ponovno uvode prava i obveze u okviru Sporazuma o trgovini i suradnji kakvi su bili prije donošenja mjera iz stavka 1. stavci 2. i 3. primjenjuju se mutatis mutandis.

               5.   Ako zbog stalnih znatnih odstupanja mjere za ponovnu uspostavu ravnoteže iz stavka 1. točke (c) budu trajale dulje od godinu dana, jedna država članica ili više njih mogu zatražiti od Komisije da aktivira revizijsku klauzulu predviđenu u članku 411. Sporazuma o trgovini i suradnji. Komisija pravodobno ispituje taj zahtjev i razmatra da se u vezi s tim, prema potrebi, obrati Vijeću za partnerstvo, u skladu s odredbama utvrđenima u Sporazumu o trgovini i suradnji. Ako Komisija na takav zahtjev ne odgovori potvrdno, o razlozima za to pravodobno obavješćuje Vijeće.

               6.   Prije donošenja posebnog zakonodavnog akta kojim se uređuje donošenje mjera iz stavka 1., a u svakom slučaju najkasnije do 1. siječnja 2022., Vijeće provodi preispitivanje aranžmana utvrđenih u ovom članku.

            Članak 4.
            Ako jedna država članica ili više njih ukažu na znatnu teškoću koja proizlazi iz provedbe Sporazuma o trgovini i suradnji, posebice u pogledu ribarstva, Komisija prioritetno ispituje zahtjev i prema potrebi u vezi s tim obraća se Vijeću za partnerstvo, u skladu s odredbama utvrđenima u Sporazumu o trgovini i suradnji. Ako se ne postigne zadovoljavajuće rješenje, to pitanje rješava se u najkraćem mogućem roku u okviru preispitivanja predviđenih u Sporazumu o trgovini i suradnji. Ako je ta teškoća i dalje prisutna, poduzimaju se potrebni koraci kako bi se u pregovorima dogovorio i sklopio sporazum kojim bi se na potreban način izmijenio Sporazum o trgovini i suradnji.

            Članak 5.

               1.   Komisija se ovlašćuje za donošenje, u ime Unije, svih odluka koje se odnose na:

                           (a)

                           potvrđivanje ili suspenziju priznavanja jednakovrijednosti nakon ponovnog preispitivanja jednakovrijednosti, koje treba provesti do 31. prosinca 2023. u skladu s člankom 3. stavkom 3. Priloga 14. Sporazumu o trgovini i suradnji;

                           (b)

                           suspenziju priznavanja jednakovrijednosti u skladu s člankom 3. stavcima 5. i 6. Priloga 14. Sporazumu o trgovini i suradnji;

                           (c)

                           prihvaćanje službenih dokumenata u vezi s dobrom proizvođačkom praksom koje je izdalo tijelo Ujedinjene Kraljevine za proizvodna postrojenja koja se nalaze izvan područja tijela izdavatelja te određivanje uvjeta pod kojima Unija prihvaća te službene dokumente u vezi s dobrom proizvođačkom praksom u skladu s člankom 5. stavcima 3. i 4. Priloga 12. Sporazumu o trgovini i suradnji;

                           (d)

                           donošenje svih potrebnih provedbenih aranžmana za razmjenu službenih dokumenata u vezi s dobrom proizvođačkom praksom s tijelom Ujedinjene Kraljevine u okviru članka 6. Priloga 12. Sporazumu o trgovini i suradnji te razmjenu podataka s tijelom Ujedinjene Kraljevine u vezi s inspekcijama proizvodnih postrojenja na temelju članka 7. tog Priloga;

                           (e)

                           suspenziju priznavanja inspekcija ili prihvaćanja službenih dokumenata u vezi s dobrom proizvođačkom praksom koje je izdala Velika Britanija i obavješćivanje Ujedinjene Kraljevine o namjeri primjene članka 9. Priloga 12. Sporazumu o trgovini i suradnji i pokretanje savjetovanja s Ujedinjenom Kraljevinom u skladu s člankom 8. stavkom 3. tog Priloga;

                           (f)

                           potpunu ili djelomičnu suspenziju, za sve ili samo neke proizvode navedene na popisu u Dodatku C Prilogu 12. Sporazumu o trgovini i suradnji, priznavanja inspekcija ili prihvaćanja službenih dokumenata u vezi s dobrom proizvođačkom praksom druge stranke u skladu s člankom 9. stavkom 1. tog Priloga.

               2.   Primjenjuje se članak 3. stavci 2., 3. i 4.

            Članak 6.

               1.   Države članice ovlaštene su u pregovorima dogovoriti, potpisati i sklopiti aranžmane iz članka 419. stavka 4. Sporazuma o trgovini i suradnji, podložno sljedećim uvjetima:

                           (a)

                           ti se aranžmani sklapaju isključivo za potrebe utvrđene u članku 419. stavku 4. Sporazuma o trgovini i suradnji i u skladu s uvjetima iz tog članka te se njima ne uređuju nikakva druga pitanja, neovisno o tome jesu li takva pitanja obuhvaćena područjem primjene dijela drugog naslova drugog glave I. Sporazuma o trgovini i suradnji;

                           (b)

                           tim se aranžmanima ne smije diskriminirati među zračnim prijevoznicima Unije.

                     Primjenjuje se postupak utvrđen u članku 8. ove Odluke.

               2.   Države članice ovlaštene su dodijeliti odobrenja iz članka 419. stavka 9. Sporazuma o trgovini i suradnji, podložno njegovim uvjetima i u skladu s primjenjivim odredbama prava Unije i nacionalnog prava. Pri dodjeli tih odobrenja države članice ne smiju diskriminirati među prijevoznicima Unije.

               3.   Države članice ovlaštene su u pregovorima dogovoriti, potpisati i sklopiti aranžmane iz članka 419. stavka 9. Sporazuma o trgovini i suradnji, podložno sljedećim uvjetima:

                           (a)

                           ti se aranžmani sklapaju isključivo za potrebe utvrđene u članku 419. stavku 9. Sporazuma o trgovini i suradnji i u skladu s njegovim uvjetima te se njima ne uređuju nikakva druga pitanja, neovisno o tome jesu li takva pitanja obuhvaćena područjem primjene dijela drugog naslova drugog glave I. Sporazuma o trgovini i suradnji;

                           (b)

                           tim se aranžmanima ne smije diskriminirati među zračnim prijevoznicima Unije.

                     Primjenjuje se postupak utvrđen u članku 8. ove Odluke.

            Članak 7.
            Države članice ovlaštene su u pregovorima dogovoriti, potpisati i sklopiti bilateralne sporazume s Ujedinjenom Kraljevinom u skladu s člankom 41. Protokola o administrativnoj suradnji i suzbijanju prijevara u području poreza na dodanu vrijednost i o uzajamnoj pomoći za naplatu potraživanja u vezi s porezima i carinama ili u području koordinacije sustava socijalne sigurnosti u pogledu tema koje nisu obuhvaćene Protokolom o koordinaciji sustava socijalne sigurnosti, podložno sljedećim uvjetima:

                        (a)

                        predviđeni sporazum u skladu je s funkcioniranjem Sporazuma o trgovini i suradnji ili unutarnjeg tržišta te ne ugrožava njihovo funkcioniranje;

                        (b)

                        predviđeni sporazum u skladu je s pravom Unije i ne ugrožava ostvarenje cilja vanjskog djelovanja Unije u dotičnom području ili ne nanosi na drugi način štetu interesima Unije;

                        (c)

                        predviđenim sporazumom poštuje se načelo nediskriminacije na temelju državljanstva utvrđeno u UFEU-u.

                  Primjenjuje se postupak utvrđen u članku 8. ove Odluke.

            Članak 8.

               1.   Svaka država članica koja namjerava u pregovorima dogovoriti bilateralni aranžman iz članka 6. stavaka 1. i 3. ili bilateralni sporazum iz članka 7. obavješćuje Komisiju o pregovorima s Ujedinjenom Kraljevinom o takvim aranžmanima ili sporazumima i prema potrebi poziva Komisiju da sudjeluje u pregovorima kao promatrač.

               2.   Nakon završetka pregovora dotična država članica Komisiji podnosi nacrt aranžmana ili sporazuma koji je iz njih proizišao. Komisija o tome bez odgode obavješćuje Europski parlament i Vijeće.

               3.   Najkasnije tri mjeseca od zaprimanja nacrta aranžmana ili sporazuma Komisija donosi odluku o tome jesu li ispunjeni uvjeti utvrđeni u članku 6. stavku 1. prvom podstavku ili članku 6. stavku 3. prvom podstavku odnosno članku 7. Ako Komisija odluči da su ti uvjeti ispunjeni, dotična država članica može potpisati i sklopiti dotični aranžman ili sporazum.

               4.   Dotična država članica Komisiji dostavlja primjerak aranžmana ili sporazuma u roku od mjesec dana od njegova stupanja na snagu ili, ako se aranžman ili sporazum treba privremeno primjenjivati, u roku od mjesec dana od početka njegove privremene primjene.

            Članak 9.
            Države članice koje namjeravaju u pregovorima dogovoriti i sklopiti bilateralne sporazume s Ujedinjenom Kraljevinom u područjima koja nisu obuhvaćena Sporazumom o trgovini i suradnji, uz potpuno poštovanje načela lojalne suradnje, pravodobno obavješćuju Komisiju o svojim namjerama i o napretku pregovora.

            Članak 10.
            Izvršavanjem nadležnosti Unije u okviru Sporazuma o trgovini i suradnji ne dovode se u pitanje nadležnosti Unije i nadležnosti država članica u vezi s bilo kojim tekućim ili budućim pregovorima o međunarodnim sporazumima s bilo kojom drugom trećom zemljom ili njihovim potpisivanjem ili sklapanjem, ili u vezi s bilo kojim budućim pregovorima o bilo kojim dopunskim sporazumima iz članka 2. Sporazuma o trgovini i suradnji ili njihovim potpisivanjem ili sklapanjem.

            Članak 11.
            Predsjednik Vijeća u ime Unije šalje obavijest odnosno obavijesti predviđene Sporazumom o trgovini i suradnji, uključujući obavijest o ispunjenju unutarnjih zahtjeva i završetku unutarnjih postupaka za utvrđivanje suglasnosti da bude njime obvezana, i člankom 19. stavkom 1. Sporazuma o sigurnosti podataka.

            Članak 12.
            Izjave priložene ovoj Odluci odobravaju se u ime Unije.

            Članak 13.
            Ova Odluka stupa na snagu na dan donošenja.

            Sastavljeno u Bruxellesu 29. travnja 2021.

                  Za Vijeće

                  Predsjednica

               A. P. ZACARIAS

            (1)  Suglasnost od 27. travnja 2021. (još nije objavljena u Službenom listu).

            (2)  Odluka Vijeća (EU) 2020/2252 od 29. prosinca 2020. o potpisivanju, u ime Unije, i o privremenoj primjeni Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka (SL L 444, 31.12.2020., str. 2.).

            (3)  Vidjeti stranicu 10 ovoga Službenog lista.

            (4)  Vidjeti stranicu 2540 ovoga Službenog lista.

            (5)  Uredba (EU) br. 654/2014 Europskog parlamenta i Vijeća od 15. svibnja 2014. o ostvarivanju prava Unije na primjenu i provedbu međunarodnih trgovinskih pravila i o izmjeni Uredbe Vijeća (EZ) br. 3286/94 o utvrđivanju postupaka Zajednice u području zajedničke trgovinske politike kako bi se osiguralo ostvarivanje prava Zajednice prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (SL L 189, 27.6.2014., str. 50.).


               17.8.2021

               HR

               Službeni list Europske unije

               C 331/44

      P9_TA(2020)0022
      Imenovanje potpredsjednika Jedinstvenog sanacijskog odbora
      Odluka Europskog parlamenta od 30. siječnja 2020. o prijedlogu za imenovanje potpredsjednika Jedinstvenog sanacijskog odbora (N9-0006/2020 – C9-0011/2020 – 2020/0904(NLE))
      (Suglasnost)
      (2021/C 331/07)

         Europski parlament,

                  —

                  uzimajući u obzir prijedlog Komisije od 14. siječnja 2020. da se Jan de Carpentier imenuje potpredsjednikom Jedinstvenog sanacijskog odbora (C9-0011/2020),

                  —

                  uzimajući u obzir članak 56. stavak 6. Uredbe (EU) br. 806/2014 Europskog parlamenta i Vijeća od 15. srpnja 2014. o utvrđivanju jedinstvenih pravila i jedinstvenog postupka za sanaciju kreditnih institucija i određenih investicijskih društava u okviru jedinstvenog sanacijskog mehanizma i jedinstvenog fonda za sanaciju te o izmjeni Uredbe (EU) br. 1093/2010 (1),

                  —

                  uzimajući u obzir svoju Rezoluciju od 14. ožujka 2019. o rodnoj ravnoteži u imenovanjima u području ekonomske i monetarne politike EU-a (2),

                  —

                  uzimajući u obzir svoju Rezoluciju od 16. siječnja 2020. o institucijama i tijelima ekonomske i monetarne unije: sprečavanje sukoba interesa nakon odlaska iz javne službe (3),

                  —

                  uzimajući u obzir članak 131. Poslovnika,

                  —

                  uzimajući u obzir izvješće Odbora za ekonomsku i monetarnu politiku (A9-0010/2020),

                  A.

                  budući da je člankom 56. stavkom 4. Uredbe (EU) br. 806/2014 predviđeno da se potpredsjednik Jedinstvenog sanacijskog odbora imenuje na temelju postignuća, vještina, znanja o bankarskim i financijskim pitanjima te na temelju iskustva značajnog za financijski nadzor, uređenje i sanaciju banaka;

                  B.

                  budući da Parlament osuđuje činjenicu da su svi kandidati bili muškarci, unatoč obvezama iz članka 56. stavka 4. Uredbe (EU) br. 806/2014 i bez obzira na brojne pozive Parlamenta da se poštuje rodna ravnoteža prilikom predstavljanja popisa kandidata; budući da Parlament žali zbog toga što su žene i dalje nedovoljno zastupljene na izvršnim položajima u području bankarskih i financijskih usluga te traži da se prilikom sljedećeg predstavljanja kandidata poštuje rodna ravnoteža; budući da bi sve institucije i tijela EU-a i država članica trebali provoditi konkretne mjere za postizanje rodne ravnoteže;

                  C.

                  budući da je u skladu s člankom 56. stavkom 6. Uredbe (EU) br. 806/2014 Komisija 13. studenoga 2019. donijela uži popis kandidata za dužnost potpredsjednika Jedinstvenog sanacijskog odbora;

                  D.

                  budući da je u skladu s člankom 56. stavkom 6. Uredbe (EU) br. 806/2014 Komisija taj uži popis dostavila Parlamentu;

                  E.

                  budući da je Komisija 14. siječnja 2020. donijela prijedlog za imenovanje Jana de Carpentiera potpredsjednikom Jedinstvenog sanacijskog odbora te direktorom za vođenje korporativnih usluga Jedinstvenog sanacijskog odbora i nadzor jedinstvenog fonda za sanaciju te ga je dostavila Parlamentu;

                  F.

                  budući da je Odbor za ekonomsku i monetarnu politiku potom ocijenio kvalifikacije predloženog kandidata za dužnost potpredsjednika Jedinstvenog sanacijskog odbora, posebno u odnosu na uvjete utvrđene člankom 56. stavkom 4. Uredbe (EU) br. 806/2014;

                  G.

                  budući da je 22. siječnja 2020. Odbor za ekonomsku i monetarnu politiku održao saslušanje Jana de Carpentiera, na kojem je on dao uvodnu izjavu i potom odgovarao na pitanja članova odbora;

                  1.

                  daje suglasnost za imenovanje Jana de Carpentiera na mjesto potpredsjednika Jedinstvenog sanacijskog odbora na razdoblje od pet godina;

                  2.

                  nalaže svojem predsjedniku da ovu Odluku proslijedi Europskom vijeću, Vijeću, Komisiji i vladama država članica.

         (1)  SL L 225, 30.7.2014., str. 1.

         (2)  Usvojeni tekstovi, P8_TA(2019)0211.

         (3)  Usvojeni tekstovi, P9_TA(2020)0017.


Odluka Komisije od 03/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10336 - PORR / DOKA / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na njemačkom jeziku)


Odluka Komisije od 01/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10261 - USTC / CM BIOMASS PARTNERS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 01/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10410 - SEGRO / PSPIB / TARGET ASSET IN HAMBURG) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 30/08/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10380 - HG / TA / INSIGHTSOFTWARE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 01/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10403 - SHV / ACTA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 07/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10318 - APOLLO MANAGEMENT / VERIZON MEDIA GROUP) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća od 6. rujna 2021. o donošenju stajališta Vijeća o nacrtu općeg proračuna Europske unije za financijsku godinu 2022. 2021/C 360 I/01

text:
                  8.9.2021

                  HR

                  Službeni list Europske unije

                  CI 360/1

         ODLUKA VIJEĆA
         od 6. rujna 2021.
         o donošenju stajališta Vijeća o nacrtu općeg proračuna Europske unije za financijsku godinu 2022.
         (2021/C 360 I/01)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 314. stavak 3., u vezi s Ugovorom o osnivanju Europske zajednice za atomsku energiju, a posebno njegovim člankom 106.a,
         budući da:

                     1.

                     Komisija je 9. srpnja 2021. podnijela prijedlog koji sadrži nacrt općeg proračuna Europske unije za financijsku godinu 2022. (1),

                     2.

                     Vijeće je razmotrilo prijedlog Komisije s ciljem utvrđivanja stajališta koje je usklađeno, kad je riječ o prihodima, s Odlukom Vijeća (EU, Euratom) 2020/2053 od 14. prosinca 2020. o sustavu vlastitih sredstava Europske unije te o stavljanju izvan snage Odluke 2014/335/EU, Euratom (2) i, kad je riječ o rashodima, s Uredbom Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027. (3),

               ODLUČILO JE:

            Jedini članak
            Vijeće je 6. rujna 2021. donijelo stajalište Vijeća o nacrtu općeg proračuna Europske unije za financijsku godinu 2022.
            Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/

            Sastavljeno u Bruxellesu 6. rujna 2021.

                  Za Vijeće

                  Predsjednik

               G. DOVŽAN

            (1)  COM(2021) 300 final.

            (2)  SL L 424, 15.12.2020., str. 1.

            (3)  SL L 433 I, 22.12.2020., str. 11.


               8.9.2021

               HR

               Službeni list Europske unije

               C 362/141

      P9_TA(2020)0132
      Zahtjev za ukidanje imuniteta Gunnaru Becku
      Odluka Europskog parlamenta od 17. lipnja 2020. o zahtjevu za ukidanje imuniteta Gunnaru Becku (2019/2154(IMM))
      (2021/C 362/15)

         Europski parlament,

                  —

                  uzimajući u obzir zahtjev za ukidanje imuniteta Gunnaru Becku koji je njemačko Savezno ministarstvo pravosuđa i zaštite potrošača proslijedilo 29. listopada 2019. u vezi s postupkom br. 80 AR 137/19 i koji je objavljen na plenarnoj sjednici 25. studenoga 2019.,

                  —

                  nakon saslušanja Gunnara Becka u skladu s člankom 9. stavkom 6. Poslovnika,

                  —

                  uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 30. travnja 2019. (1),

                  —

                  uzimajući u obzir članak 46. Ustava Savezne Republike Njemačke,

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A9-0036/2020),

                  A.

                  budući da je glavni državni odvjetnik u Düsseldorfu zatražio ukidanje imuniteta zastupniku u Europskom parlamentu Gunnaru Becku, u vezi s mogućom istragom navodne zlouporabe titule, kaznenog djela utvrđenog i kažnjivog u skladu s odjeljkom 132.a (1) (1) njemačkog Kaznenog zakona;

                  B.

                  budući da istraga nije povezana s izražavanjem mišljenja ili glasanjem Gunnara Becka pri obnašanju dužnosti zastupnika u Europskom parlamentu, u skladu s člankom 8. Protokola br. 7 o povlasticama i imunitetima Europske unije;

                  C.

                  budući da se u članku 9. Protokola br. 7 o povlasticama i imunitetima Europske unije navodi da zastupnici u Europskom parlamentu na državnom području svoje države uživaju imunitet priznat zastupnicima u parlamentu te države;

                  D.

                  budući da je na glasačkom listiću za izbor zastupnika u Europskom parlamentu 26. svibnja 2019. Gunnar Beck bio naveden kao „prof. dr. Gunnar Beck, Hochschuldozent [docent] Barrister-at-Law für EU-Recht [za pravo EU-a], Neuss (NW)”; budući da je Gunnar Beck 1996. doktorirao filozofiju u Oxfordu (Velika Britanija), a da u Njemačkoj nije stekao ni titulu profesora ni doktorat; budući da je državno odvjetništvo u Düsseldorfu, prije konstituirajuće sjednice Europskog parlamenta, na temelju novinskih izvješća i kaznenih prijava, pokrenulo istragu zbog sumnje na zlouporabu titule u skladu s odjeljkom 132.a (1) (1) njemačkog Kaznenog zakona; budući da je ubrzo nakon 5. srpnja 2019., vjerojatno 9. srpnja 2019., istraga obustavljena zbog izbora Gunnara Becka za zastupnika u Europskom parlamentu; budući da je 4. rujna 2019. glavni državni odvjetnik u Düsseldorfu njemačkom Saveznom ministarstvu pravosuđa i zaštite potrošača proslijedio zahtjev za ukidanje imuniteta zastupniku u Europskom parlamentu Gunnaru Becku radi ponovnog pokretanja istrage navodne zlouporabe titule, u skladu s odjeljkom 132.a (1) (1) njemačkog Kaznenog zakona;

                  E.

                  budući da se, u skladu s člankom 9. stavkom 8. Poslovnika, Odbor za pravna pitanja „ni pod kojim uvjetima ne može izjasniti o zastupnikovoj krivnji niti se izjasniti o tome opravdavaju li mišljenja ili postupci zastupnika koji mu se pripisuju kazneni progon, čak ni u slučaju da odbor prilikom razmatranja zahtjeva stekne podrobna saznanja o činjenicama slučaja”;

                  F.

                  budući da, u skladu s člankom 5. stavkom 2. Poslovnika imunitet parlamentarnih zastupnika nije osobna povlastica zastupnika, već jamstvo neovisnosti Parlamenta kao cjeline i njegovih zastupnika;

                  G.

                  budući da je svrha zastupničkog imuniteta štititi Parlament i njegove zastupnike od pravnih postupaka u vezi s aktivnostima koje se provode tijekom obnašanja zastupničkih dužnosti i koje su od njih neodvojive;

                  H.

                  budući da u ovom slučaju Parlament nije pronašao dokaze o postojanju fumus persecutionis, odnosno o činjeničnim elementima koji bi upućivali na to da se pravnim postupkom nastoji nanijeti šteta političkoj aktivnosti zastupnika, a time i Europskom parlamentu;

                  1.

                  odlučuje ukinuti imunitet Gunnaru Becku;

                  2.

                  nalaže svojem predsjedniku da odmah proslijedi ovu Odluku i izvješće nadležnog odbora njemačkim vlastima i Gunnaru Becku.

         (1)  Presuda Suda od 21. listopada 2008., Marra/De Gregorio i Clemente, C-200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C-163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.


               8.9.2021

               HR

               Službeni list Europske unije

               C 362/143

      P9_TA(2020)0133
      Zahtjev za ukidanje imuniteta Guyju Verhofstadtu
      Odluka Europskog parlamenta od 17. lipnja 2020. o zahtjevu za ukidanje imuniteta Guyju Verhofstadtu (2019/2149(IMM))
      (2021/C 362/16)

         Europski parlament,

                  —

                  uzimajući u obzir zahtjev za ukidanje imuniteta Guyju Verhofstadtu koji je Okružni sud Varšava–Śródmieście, V. kazneni odjel, proslijedio 15. listopada 2019. u okviru kaznenog postupka koji je pokrenut nakon što je pred tim sudom podnesena građanska tužba (predmet X K 7/18) i koji je objavljen na plenarnoj sjednici 13. studenog 2019.,

                  —

                  nakon saslušanja zastupnika Guyja Verhofstadta u skladu s člankom 9. stavkom 6. Poslovnika,

                  —

                  uzimajući u obzir članak 8. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 30. travnja 2019. (1),

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A9-0037/2020),

                  A.

                  budući da je sudac V. kaznenog odjela Okružnog suda Varšava-Śródmieście (Poljska) podnio zahtjev za ukidanje parlamentarnog imuniteta Guyju Verhofstadtu u vezi s određenim izjavama koje je on iznio 15. studenog 2017. u raspravi tijekom plenarne sjednice u Europskom parlamentu u Strasbourgu; budući da je nalog toga okružnog suda obrazložen time da je „podnositelj tužbe dužan pribaviti ovlaštenje za pokretanje postupka, u ovom slučaju od državnog odvjetnika” te da „ako se državni odvjetnik ne pridruži postupku i Sud odbije podnijeti zahtjev za ukidanje parlamentarnog imuniteta, podnositelju građanske tužbe uskraćuje se mogućnost da ostvari svoja prava u odnosu na osobe koje su zaštićene parlamentarnim imunitetom”, kao i da „relevantna odredba [članak 9. stavak 12. Poslovnika Europskog parlamenta] ne upućuje na to da pravosudno tijelo mora sastaviti takav zahtjev nego samo na to da ga ono treba proslijediti”. Stoga je taj zahtjev za ukidanje parlamentarnog imuniteta u biti formalno prosljeđivanje zahtjeva podnositelja građanske tužbe. prima na znanje da je predmetni zahtjev za ukidanje parlamentarnog imuniteta proslijedilo pravosudno tijelo, u skladu s člankom 9. stavkom 2. Poslovnika; skreće, međutim, pozornost na činjenicu da je člankom 9. stavkom 1. Poslovnika propisano da svaki zahtjev za ukidanje imuniteta zastupnika treba uputiti „nadležno tijelo države članice” i da ta dva pojma nisu istovjetna;

                  B.

                  budući da je zastupnik podnositelja tužbe pred predmetnim sudom podnio građansku tužbu u kojoj se navodi da je Guy Verhofstadt nepromišljenim djelovanjem uvrijedio podnositelja tužbe; budući da je Guy Verhofstadt u govoru na plenarnoj sjednici o stanju vladavine prava i demokracije u Poljskoj, koji su mediji prenijeli, sudionike Povorke neovisnosti u Varšavi 2017. nazvao „fašistima, neonacistima i bijelim suprematistima”; budući da je podnositelj tužbe bio među sudionicima te povorke;

                  C.

                  budući da je tim riječima Guy Verhofstadt navodno javno uvrijedio podnositelja tužbe koji nije bio prisutan i navodno ga optužio ga za djela koja mu nanose štetu u očima javnosti i zbog kojih, prema podnositelju tužbe, postoji opasnost da izgubi povjerenje potrebno za obavljanje funkcije, profesionalne aktivnosti ili vrste djelatnosti, odnosno za djelo iz članka 216. stavka 2. u kombinaciji s člankom 212. stavkom 2. u vezi s člankom 11. stavkom 2. poljskog Kaznenog zakona;

                  D.

                  budući da parlamentarni imunitet nije osobna povlastica zastupnika već jamstvo neovisnosti Parlamenta kao cjeline i njegovih zastupnika;

                  E.

                  budući da se, s jedne strane, Parlament ne može izjednačiti sa sudom i da se, s druge strane, u okviru postupka ukidanja imuniteta zastupnik u Parlamentu ne može smatrati „optuženikom” (2);

                  F.

                  budući da se u članku 8. Protokola br. 7 o povlasticama i imunitetima Europske unije navodi da „članovi Europskog parlamenta ne mogu biti podvrgnuti nikakvom obliku ispitivanja, zadržavanja ili sudskog postupka zbog izraženih mišljenja ili glasovanja pri obnašanju svojih dužnosti”;

                  G.

                  budući da je Guy Verhofstadt svoju izjavu dao tijekom plenarne sjednice Europskog parlamenta, na samom mjestu zasjedanja i vršeći pritom svoju dužnost zastupnika u Europskom parlamentu;

                  H.

                  budući da su izjave Guyja Verhofstadta povezane s vršenjem njegove dužnosti zastupnika i s njegovim aktivnostima u Europskom parlamentu;

                  1.

                  odlučuje ne ukinuti imunitet Guyju Verhofstadtu;

                  2.

                  nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Republike Poljske i Guyju Verhofstadtu.

         (1)  Presuda Suda od 21. listopada 2008., Marra/De Gregorio i Clemente, C-200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C 163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.

         (2)  Presuda Suda (veliko vijeće) od 19. prosinca 2019., Oriol Junqueras Vies, C-502/19, ECLI:EU:C:2019:1115.


               8.9.2021

               HR

               Službeni list Europske unije

               C 362/177

      P9_TA(2020)0154
      Neulaganje prigovora na delegirani akt: potpora sektorima voća i povrća te vina u vezi s pandemijom bolesti COVID-19
      Odluka Europskog parlamenta o neulaganju prigovora na Delegiranu uredbu Komisije od 4. svibnja 2020. o odstupanju za 2020. od Delegirane uredbe Komisije (EU) 2017/891 u pogledu sektora voća i povrća te od Delegirane uredbe Komisije (EU) 2016/1149 u pogledu sektora vina u vezi s pandemijom bolesti COVID-19 (C(2020)02908 – 2020/2636(DEA))
      (2021/C 362/36)

         Europski parlament,

                  —

                  uzimajući u obzir Delegiranu uredbu Komisije (C(2020)02908),

                  —

                  uzimajući u obzir pismo Komisije od 27. svibnja 2020. kojim od Europskog parlamenta traži da izjavi kako neće ulagati prigovor na Delegiranu uredbu,

                  —

                  uzimajući u obzir pismo Odbora za poljoprivredu i ruralni razvoj predsjedniku Konferencije predsjednika odbora od 2. lipnja 2020.,

                  —

                  uzimajući u obzir članak 290. Ugovora o funkcioniranju Europske unije,

                  —

                  uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 62. stavak 1., članak 64. stavak 6. i članak 115. stavak 5.,

                  —

                  uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (2), a posebno njezine članke 37., 53. i 173. te članak 227. stavak 5.,

                  —

                  uzimajući u obzir članak 111. stavak 6. Poslovnika,

                  —

                  uzimajući u obzir preporuku za donošenje odluke Odbora za poljoprivredu i ruralni razvoj,

                  A.

                  budući da zbog trenutačne pandemije bolesti COVID-19 i znatnih ograničenja kretanja koja je ona prouzročila sve države članice i njihovi poljoprivrednici suočili su se s iznimnim poteškoćama u planiranju, provedbi i dovršenju programâ potpore iz članaka od 32. do 38. Uredbe (EU) br. 1308/2013 za sektor voća i povrća te članaka od 39. do 54. te uredbe za sektor vina;

                  B.

                  budući da je situacija dovela do financijskih poteškoća, problema s novčanim tokovima, poremećaja na tržištu i ozbiljnih poremećaja u radu lanca opskrbe u sektoru voća i povrća te u sektoru vina;

                  C.

                  budući da su se priznate proizvođačke organizacije i njihova udruženja u sektoru voća i povrća u svim državama članicama suočili s iznimnim poteškoćama u planiranju, upravljanju i provedbi operativnih programa, a države članice koje proizvode vino s iznimnim poteškoćama u planiranju, upravljanju i provedbi operacija u okviru programâ potpore u sektoru vina;

                  D.

                  budući da je s obzirom na nezapamćeni splet navedenih okolnosti Komisija donijela mjere koje dopuštaju fleksibilnost i odstupanja od delegiranih uredbi koje se primjenjuju u sektoru voća i povrća te u sektoru vina;

                  E.

                  budući da je brza provedba tih fleksibilnih aranžmana i odstupanja ključna za njihovu učinkovitost i djelotvornost u rješavanju poteškoća u provedbi programa potpore za oba sektora, sprečavanju daljnjih gospodarskih gubitaka i rješavanju stanja na tržištu i poremećaja u radu lanca opskrbe u sektoru voća i povrća te u sektoru vina;

                  1.

                  izjavljuje da ne ulaže prigovor na Delegiranu uredbu;

                  2.

                  nalaže svojem predsjedniku da ovu Rezoluciju proslijedi Vijeću i Komisiji.

         (1)  SL L 347, 20.12.2013., str. 549.

         (2)  SL L 347, 20.12.2013., str. 671.


               8.9.2021

               HR

               Službeni list Europske unije

               C 362/179

      P9_TA(2020)0155
      Neulaganje prigovora na delegirani akt: regulatorni tehnički standardi za bonitetno vrednovanje
      Odluka Europskog parlamenta o neulaganju prigovora na Delegiranu uredbu Komisije od 28. svibnja 2020. o izmjeni Delegirane uredbe Komisije (EU) 2016/101 оd 26. listopada 2015. o dopuni Uredbe (EU) br. 575/2013 Europskog parlamenta i Vijeća u pogledu regulatornih tehničkih standarda za bonitetno vrednovanje na temelju članka 105. stavka 14. Uredbe (EU) br. 575/2013 (C(2020)03428 – 2020/2668(DEA))
      (2021/C 362/37)

         Europski parlament,

                  —

                  uzimajući u obzir Delegiranu uredbu Komisije (C(2020)03428),

                  —

                  uzimajući u obzir pismo Komisije od 29. svibnja 2020. kojim od Europskog parlamenta traži da izjavi kako neće ulagati prigovor na Delegiranu uredbu,

                  —

                  uzimajući u obzir pismo Odbora za ekonomsku i monetarnu politiku predsjedniku Konferencije predsjednika odbora od 9. lipnja 2020.,

                  —

                  uzimajući u obzir članak 290. Ugovora o funkcioniranju Europske unije,

                  —

                  uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), i posebno njezin članak 105. stavak 14.,

                  —

                  uzimajući u obzir članak 13. Uredbe (EU) br. 1093/2010 Europskog parlamenta i Vijeća od 24. studenog 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (2),

                  —

                  uzimajući u obzir nacrt regulatornog tehničkog standarda koji je 22. travnja 2020. podnijelo Europsko nadzorno tijelo za bankarstvo (EBA/RTS/2020/04) u skladu s člankom 105. stavkom 14. Uredbe (EU) br. 575/2013,

                  —

                  uzimajući u obzir članak 111. stavak 6. Poslovnika,

                  —

                  uzimajući u obzir preporuku za donošenje odluke Odbora za ekonomsku i monetarnu politiku,

                  A.

                  budući da se navedenim delegiranim aktom privremeno izmjenjuje bonitetni bankarski okvir kao odgovor na izbijanje bolesti COVID-19; konkretno, kako bi se ublažili učinci ekstremne tržišne volatilnosti na okvir za bonitetno vrednovanje, navedenim delegiranim aktom faktor zbrajanja koji se upotrebljava za izračun ukupnog iznosa dodatnih prilagodbi vrednovanja u skladu s „osnovnim pristupom” povećava se s 50 % na 66 % do 31. prosinca 2020. kako bi se institucijama omogućilo da prebrode trenutačnu ekstremnu volatilnost tržišta; tako bi se smanjio ukupni iznos dodatnih prilagodbi vrednovanja, a time i iznos koji se odbija od redovnog osnovnog kapitala institucija (CETI);

                  B.

                  budući da bi ovaj delegirani akt trebao stupiti na snagu što je prije moguće kako bi se osigurala brza kapitalna olakšica za institucije još u ovom tromjesečju te do kraja godine;

                  1.

                  izjavljuje da ne ulaže prigovor na Delegiranu uredbu;

                  2.

                  nalaže svojem predsjedniku da ovu Odluku proslijedi Vijeću i Komisiji.

         (1)  SL L 176, 27.6.2013., str. 1.

         (2)  SL L 331, 15.12.2010., str. 12.